
	Παρουσίαση

του τεύχους 1871 του Περιοδικού

ΝΕΑ ΕΣΤΙΑ
Αφιέρωμα στην Κύπρο

Ιστορία • Λογοτεχνία • Τέχνη

στο Σπίτι της Κύπρου

Την Τρίτη 21η Μαρτίου 2017, στις 20:00, θα πραγματοποιηθεί στο Σπίτι της Κύπρου, Ξενοφώντος 2Α στο Σύνταγμα, η παρουσίαση του τεύχους 1871 του Περιοδικού ΝΕΑ ΕΣΤΙΑ, Αφιέρωμα στην Κύπρο. Ιστορία • Λογοτεχνία • Τέχνη.
Για το τεύχος θα μιλήσουν η φιλόλογος, τέως Μορφωτικός Ακόλουθος της Πρεσβείας της Κυπριακής Δημοκρατίας κ. Ελένη Αντωνιάδου, ο Καθηγητής Νεοελληνικής Φιλολογίας του Εθνικού και Καποδιστριακού Πανεπιστημίου Αθηνών κ. Ευριπίδης Γαραντούδης και ο Αρχαιολόγος του Κέντρου Ερεύνης της Αρχαιότητος της Ακαδημίας Αθηνών,  συγγραφέας κ. Χρήστος Μπουλώτης.

Θα προλογίσει ο επιμελητής του τόμου, Ομότιμος Καθηγητής Λογοτεχνίας του Ιονίου Πανεπιστημίου κ.  Θεοδόσης Πυλαρινός. Θα ακολουθήσει αντιφώνηση από τον Διευθυντή του Περιοδικού Νέα Εστία, Καθηγητή Ιστορίας του Ιονίου Πανεπιστημίου κ. Νίκο Καραπιδάκη.
Όπως σημειώνει ο κ. Καραπιδάκης, η  Νέα Εστία αφιέρωσε το τεύχος του Δεκεμβρίου 2016, στην Κύπρο, την ιστορία της, τη λογοτεχνία της και την τέχνη της. Ένα μεγάλο σε έκταση αφιέρωμα που χαρτογραφεί τις εξελίξεις του νησιού στους παραπάνω τομείς. Πρόκειται για το δεύτερο αφιέρωμα του περιοδικού, με το πρώτο να χρονολογείται από το 1954. Μια ευκαιρία για απολογισμούς, αλλά και για τη διαπίστωση της πνευματικής προόδου που έχει επιτευχθεί καθιστώντας την Κύπρο ένα καρποφόρο πνευματικό κέντρο, ανοικτό στο μέλλον. Στο τεύχος εκτός από τις ειδικές μελέτες για την ιστορία, την αρχαιολογία, τη φιλολογία, το θέατρο, τη μουσική, φιλοξενούνται και πρωτότυπα λογοτεχνικά έργα, ώστε ο αναγνώστης να διαμορφώνει μια σφαιρική εικόνα για τις τάσεις και τα γνωρίσματα του κυπριακού πολιτισμού όπως παρουσιάζεται σήμερα.
Το τεύχος αυτό, όπως επισημαίνει ο κ. Πυλαρινός στον πρόλογό του, επιχειρεί να συνδέσει τις δύο εποχές, το 1954 με το 2016, να δώσει στον Κύπριο και στον Ελλαδίτη αναγνώστη τη βεβαιότητα της αντοχής και της συνέχειας, παρά τις χειμέριες ιστορικές συνθήκες, και να επιβεβαιώσει τους πνευματικούς δεσμούς Ελλάδας και Κύπρου. Κυρίως όμως επιδιώκει να αναζωπυρώσει το ενδιαφέρον του ελλαδικού κοινού, ενημερώνοντάς το για την πνευματική παραγωγή των Κυπρίων αδελφών, και να τονώσει το αίσθημα της αδελφότητας, που εκτός των δεσμών αίματος το διαποτίζει η κοινή παιδεία, η ενωτική πνευματική παράδοση και η ίδια η γλώσσα που ο κυπριακός Ελληνισμός διατηρεί ρωμαλέα και αλώβητη.

